Nog drie SA lughawens heropenDie OR Tambo-lughawe. (Foto: Christel Cornelissen) Fikile Mbalula, minister van vervoer, het Donderdag aangekondig nog drie Suid-Afrikaanse lughawens sal eerskomende Dinsdag heropen vir kommersiële binnelandse vlugte vir sake-, vragvervoer en ander noodsaaklike doeleindes. Alle internasionale passasiersvlugte word steeds verbied. Die Oos-Londen-, George- en Kimberley-lughawe sal op 21 Julie heropen. Sewe Suid-Afrikaanse lughawens, insluitend die Bram Fischer-, Kruger Mpumalanga-, Pietermaritzburg-, Port Elizabeth-, Richardsbaai-, Skukuza- en Upington-lughawe, het reeds van 1 Julie geleidelik binnelandse vlugte vir sakedoeleindes hervat. Die Flight Centre-reisagentskapgroep het die heropening van hierdie drie bykomende Suid-Afrikaanse lughawens vir sakereisigers verwelkom. Oz Desai, algemene bestuurder vir sakereise by Flight Centre, sê die heropening van die Kimberley-lughawe is goeie nuus vir die mynbousektor, wat ŉ integrale deel van die ekonomie uitmaak. Die Corporate Traveller-reisagentskap wat onder die Flight Centre-groep val, se opname wys dat ondernemings in die mynbou- en konstruksiesektore die vinnigste weer gaan begin reis. Die opname toon dat 64% van die respondente in die mynbousektor na verwagting binne een tot drie maande binnelands gaan reis en 69% van die respondente in die konstruksiesektor sal na verwagting binne dieselfde tydperk plaaslik reis. Die opname toon verder sakereise in die konstruksie- (39%), opleiding- en onderwys- (35%) en finansiële dienste- sektor (34%) gaan binne die eerste ses maande toeneem. David Maynier, die Wes-Kaapse lid van die uitvoerende raad vir finansies en ekonomiese geleenthede, verwelkom die heropening van die George-lughawe in die Wes-Kaap vir kommersiële binnelandse vlugte vir sake-, vragvervoer en ander noodsaaklike doeleindes. Maynier sê sy departement het kragte saam met die Lughawemaatskappy van Suid-Afrika (Acsa), die bestuur van die George-lughawe, George-munisipaliteit en die provinsiale departement van gesondheid gesnoer om te verseker dat die lughawe aan die vereiste kriteria vir heropening voldoen. “Die departement van gesondheid en Acsa sal saamwerk om te verseker dat die Covid-19-siftingstoetse op die lughawe noukeurig uitgevoer word,” sê Maynier. Die bestuur van die lughawe het sedert die instel van vlak 3 van afsondering in Julie gesondheid- en veiligheidsmaatreëls geïmplementeer om die lughawe gereed te kry vir heropening. Glasskerms is by alle toonbanke geïnstalleer en genoeg ontsmettingsmiddels is vir die gereelde ontsmetting van toerusting soos bagasiewaens, aangeskaf. Noodsaaklike werkers werk ook op skofte en kennisgewingborde wat die Covid-19-veiligheidsmaatreëls uiteensit, is oral by die lughawe opgesit. Maynier sê ondernemings in die George- en Knysna-gebied is afhanklik van sakereisigers. Ongeveer 40% van die 55 000 passasiers wat maandeliks voor die Covid-19-pandemie gevlieg het, was sakereisigers. “Daar is geen twyfel dat die Covid-19-pandemie ŉ ernstige uitwerking op ondernemings en werksgeleenthede sal hê nie. Daarom is dit van kritieke belang dat ons by die reëls hou waarvolgens ons die ekonomie veilig kan oopmaak, sodat ons ondernemings kan red en verdere werkverliese in die Wes-Kaap kan verhoed,” het Maynier gesê.